b'\n_START_ARTICLE_\nUFFA\n_START_PARAGRAPH_\nUFFA eller Ungdom For Fri Aktivitet er et selvstyrt ungdomshus i Innherredsveien 69C i Trondheim._NEWLINE_UFFA ble startet i 1981 og holdt opprinnelig til i et okkupert hus i Kj\xc3\xb8pmannsgata 28. Da dette huset brant i juli 1982, inngikk UFFA en kommunal driftsavtale, og fikk overta nedlagte \xc3\x98stbyen barnehage i Innherredsveien._NEWLINE_UFFA er og har v\xc3\xa6rt tilholdssted for en rekke band i Trondheim, har og har hatt en viktig rolle i konsertlivet, huset anarkistavisen/magasinet Folk & R\xc3\xb8vere samt diverse anarkistiske/radikale organisasjoner. P\xc3\xa5 UFFA finner man byens billigste vegetarkaf\xc3\xa9: Kafe Knaillhard. Bokkaf\xc3\xa9en Ivar Matlaus har ogs\xc3\xa5 en filial p\xc3\xa5 UFFA. _NEWLINE_UFFA-milj\xc3\xb8et er politisk aktive og har blant annet deltatt i antirasistiske markeringer og demonstrasjonen mot NATOs toppm\xc3\xb8te i \xc3\x85re._NEWLINE_I motsetning til den marxist-leninistiske holdningen i Blitzmilj\xc3\xb8et i Oslo har UFFA utad \xc3\xb8nsket \xc3\xa5 framst\xc3\xa5 som anarkistisk og ikkevoldelig, og har i sin lokale praksis v\xc3\xa6rt klart mindre militant. Denne linja ble mulig gjennom Trondheimspolitiets og \xe2\x80\x93 politikernes relativt pragmatiske holdning til fenomenet ungdommelig autonomi. Tr\xc3\xb8ndelags lange og mangslungne radikale tradisjon informerte sosialdemokratenes takling av UFFA, og harde konfrontasjoner, som mellom den borgerlige kommuneledelsen i Oslo og UngMob (senere Blitz), ble unng\xc3\xa5tt. _NEWLINE_UFFAs flagging av anarkisme og autonomi utad st\xc3\xa5r i klar kontrast til en markert indre vilje til politisk og administrativt samarbeid b\xc3\xa5de  n\xc3\xa5r det gjelder UFFA-huset og i det n\xc3\xa6rliggende Svartlamo-omr\xc3\xa5det. I desember 2006 deltok folk fra b\xc3\xa5de UFFA og Blitz i voldsomme demonstrasjoner i K\xc3\xb8benhavn, og flere ble arrestert._NEWLINE_Natt til 29. desember 2010 br\xc3\xb8t det ut brann p\xc3\xa5 UFFA, og bygningen ble  totalskadd. Bystyret i Trondheim   vedtok i februar 2011 at huset  skal gjenoppbygges p\xc3\xa5 samme tomt.'